Άνω Σκαφιδωτή

Γεωγραφία - Περιγραφή - Φυσικό περιβάλλον

Το παλιό όνομα του χωριού ήταν Κορίτιανη (Άνω Κορίτιανη και Κάτω Κορίτιανη) και άλλαξε με το προεδρικό Διάταγμα την02/05/1927 σε Άνω Σκαφιδωτή και Κάτω Σκαφιδωτή. Οπως το ίδιο το όνομα του χωριού μαρτυρεί, πράγματι είναι κτισμένο μέσα σε μιά κοιλάδα σαν σκάφη (σκαφίδα) που περικλείτεται από τα βουνά Τούρλα (1080m)και Λαγού Ποδάρι(1090m). To υψόμετρο στην κεντρική πλατεία του χωριού είναι 720m . Πέραν του καλού κλίματος του χωριού, της γειτνίασης με ιστορικούς, αρχαιολογικούς και τουριστικούς χώρους, της μικρής απόστασης, 22 χιλιόμετρα, από τη θάλασσα και της εύκολης προσπέλασης, οι ομορφιές του χωριού είναι πάρα πολλές και ενδιαφέρουσες ή και μοναδικές. Οι βουνοκορυφές της Τούρλας και Λαγοποδάρι αποτελούν θαυμάσιους εξώστες, προς το Ιόνιο, Αχερουσία λίμνη και Νεκρομαντείο η πρώτη και το Ιστορικό Σούλι, τον ποταμό Αχέροντα και τις Πύλες του Άδη (=στενά του Αχέροντα) η δεύτερη. Στο βουνό Λαγού Ποδάρι και συγκεκριμένα στη θέση Μποζούρες ή Μποζοριές κάθε χρόνο από 15 έως 25 Μάη βρίσκονται στο φόρτε της άνθισης, οι μοναδικές Παιώνιες-Μποζόρι, ένα σπάνιο είδος από τα αρχαιότερα και ωραιότερα, αγριολούλουδα/βότανα, που οφείλουν το όνομα τους στον μυθικό Παιώνα, μαθητή του γιατρού των θεών Ασκληπιού και οι αρχαίοι τους απέδιδαν πολλαπλές θεραπευτικές ιδιότητες. Στα 2,5 χιλιόμετρα στη διαδρομή προς Άνω Ράχη και Τρίκαστρο βρίσκεται το δασοαγρόκτημα ΒΟΚΑΜΠΟΣ, μια μοναδική περιοχή 1700 περίπου στρεμμάτων που σε μαγεύει με το ποικιλόμορφο της έκτασης, το απόκοσμο και καταπράσινο περιβάλλον με τα αιωνόβια δέντρα και βελανιδιές ,τις φτέρες και τα αγριολούλουδα. Αποτελείται από δύο κοιλάδες (άνω- κάτω Βόκαμπος) 120 περίπου στρεμμάτων σε υψόμετρο 600-650 μέτρων , που περιβάλλονται γύρω-γύρω από ομαλές βουνοκορυφές από 700έως 1000 μέτρα και αποτελούν τον παράδεισο των βοδιών ελεύθερης βοσκής, των αιγοπροβάτων καθώς και των αγριόχοιρων, λαγών και κάθε είδους πουλιών και ιδιαίτερα της πέρδικας και φάσας. Είναι ιδανικό μέρος για ξεκούραση, περπάτημα στο δάσος, πικ-νικ, ποδηλασία βουνού, μάζεμα λουλουδιών και αρωματικών φυτών καθώς και φωτογράφηση κτλ.

Παιώνιες: Το σήμα κατατεθέν της Άνω Σκαφιδωτής

Ανάλογα με τον καιρό, από 15 Μαΐου έως 25 Μαΐου κάθε χρόνο, βρίσκεται στο φόρτε της η άνθιση της βασίλισσας των λουλουδιών και βοτάνων Παιώνιας- Μποζόρι, σε μια κοιλάδα του βουνού Λαγού Ποδάρι που ονομάζεται Μποζούρες ή Μποζοριές. Αν θέλετε να αποδράσετε στη φύση, να περπατήσετε στα μονοπάτια που περνούσαν οι ηρωϊκοί Σουλιώτες, για να ανεφοδιαστούν, κατά τη διάρκεια της πολιορκίας τους () και να βρεθείτε σε ένα ονειρικό εξώστη με θέα το ιστορικό Σούλι, τα στενά του Αχέροντα και να θαυμάσετε τις μοναδικές ανθισμένες Παιώνιες, μπορείτε να εξορμήσετε στην Άνω Σκαφιδωτή για να περάσετε μια αξέχαστη μέρα. Ο εκπολιτιστικός Σύλλογος Άνω Σκαφιδωτής, διοργανώνει σε συνεργασία με τον Ελληνικό Ορειβατικό Σύλλογο (ΕΟΣ) Πρέβεζας ημερήσια εκδρομή /ορειβασία κάθε χρόνο τον Μάϊο. http://anoskafidoti.blogspot.com . Η διαδρομή έχει διάρκεια 2 ώρες ανάβαση και 2 κατάβαση. Εξ αυτών 1 + 1 ώρα είναι δασικός δρόμος και 1+1 ώρα είναι ορεινό μονοπάτι ελαφράς δυσκολίας. Χρειάζονται άρβυλα, μπουφάν, σακίδιο και νερό. Η Παιώνια(Paeonia) είναι γένος ιδιαίτερα όμορφου αγριολούλουδου που συναντάται στην ελληνική ύπαιθρο και γενικότερα στην Μεσόγειο. Στην Ελλάδα συναντώνται συνολικά πέντε διαφορετικά είδη Παιώνιας. Από αυτές η πιο διαδεδομένη είναι η Παιώνια η αρσενική (Paeonia mascula) που φύεται σε πολλά βουνά της Ελλάδας ενώ σπανιότερες και ιδιαίτερα όμορφες είναι η Παιώνια του Κλούσιου που φύεται στην Κρήτη και στην Κάρπαθο και οι ντόπιοι ονομάζουν πηγουνιά καθώς και η Παιώνια της Ρόδου που είναι ενδημική στην Ρόδο. Παιώνιες είναι ενδημικές στήν Άνω Σκαφιδωτή Πρέβεζας και στό Δολό Ιωαννίνων. Οι Παιώνιες έχουν εντυπωσιακά μεγάλα άνθη με διάμετρο που ξεπερνάει τα 10 εκατοστά, συνήθως κόκκινα λευκά η ρόδινα. Έχουν ύψος που φτάνει τα 70 με 80 εκατοστά και μεγάλα παλαμοσχιδή φύλλα. Αναπτύσσονται σε ενδιάμεσα ή μεγάλα υψόμετρα και η περίοδος ανθοφορίας τους διαρκεί όλη την άνοιξη.

Τουρισμός - Ορεινή πεζοπορία

Ιδανικό μέρος για το πλέξιμο του στεφανιού με αγριολούλουδα στις καταπράσινες κοιλάδες του Βόκαμπου, περπάτημα στα μονοπάτια και πικ-νικ κάτω από τα αιωνόβια δέντρα. Θα συναντήσετε κοπάδια από βόδια ελεύθερης βοσκής και γιδοπρόβατα. Το θρόισμα των φύλων από τα δέντρα και το κελάιδισμα των πουλιών θα σας μείνει αλησμόνητο. Μπορείτε να αφήσετε κάπου ένα κασετόφωνο και να γεμίσετε μιά κασέτα από μιά ανεπανάληπτη συναυλία πουλιών